নেভাডা বিশ্ববিদ্যালয়ের লাস ভেগাস ক্যাম্পাসে গুলিতে নিহত ৪
যুক্তরাষ্ট্রের ইউনিভার্সিটি অব নেভাডার লাস ভেগাস (ইউএনএলভি) ক্যাম্পাসে গুলির ঘটনায় বন্দুকধারীসহ চার জন নিহত হয়েছেন বলে জানিয়েছে দেশটির পুলিশ প্রশাসন।
এ ঘটনায় আরও একজন গুরুতর আহত হয়েছেন।
গতকাল বুধবার বার্তা সংস্থা রয়টার্সের প্রতিবেদনে এ তথ্য জানানো হয়।
এতে বলা হয়, পুলিশ কর্মকর্তারা সন্দেহভাজন বন্দুকধারীকে হত্যা করেছেন। তবে তারা বন্দুকধারীসহ নিহতদের নাম প্রকাশ করতে রাজি হননি।
আজ বৃহস্পতিবার ব্রিটিশ সংবাদমাধ্যম বিবিসি জানায়, গতকাল নেভাডার স্থানীয় সময় সকালে এই ঘটনা ঘটে।
গতকাল স্থানীয় সময় সন্ধ্যায় লাস ভেগাস মেট্রোপলিটন পুলিশ বিভাগের শেরিফ কেভিন ম্যাকম্যাহিল সংবাদ সম্মেলনে বলেছেন, 'ঘটনার কারণ এখনো জানা যায়নি।'
তিনি জানান, গুরুতর আহত ব্যক্তিকে স্থানীয় হাসপাতালে ভর্তি করা হয়েছে। তার অবস্থা এখন একটু ভালো।
'আতঙ্কগ্রস্ত আরও চারজনকে হাসপাতালে নেওয়া হয়েছিল। সামান্য আহত দুই পুলিশ কর্মকর্তাও চিকিৎসা নিয়েছেন,' যোগ করেন কেভিন ম্যাকম্যাহিল।
বিশ্ববিদ্যালয়ের এক শিক্ষার্থী সংবাদমাধ্যম এবিসির স্থানীয় কার্যালয়কে বলেন, 'বুঝতে পারছিলাম না এমন পরিস্থিতিতে আসলে কী করা উচিত। পরিবারের সদস্যদের ফোন দেব, নাকি প্রিয় বন্ধুদের বার্তা পাঠাবো। হামলাকারী যে কোনো মুহূর্তে দরজা ভেঙে রুমে ঢুকে পড়তে পারে।'
বিশ্ববিদ্যালয়ের প্রথম টুইটে বলা হয়, ক্যাম্পাসে গুলির ঘটনায় পুলিশ ব্যবস্থা নিচ্ছে।
স্টুডেন্ট ইউনিয়ন ভবনের কাছে গুলির ঘটনায় ক্যাম্পাস পুলিশ ব্যবস্থা নিচ্ছে উল্লেখ করে প্রথম টুইটের ২০ মিনিট পর বলা হয়, বিম হলের সব শিক্ষার্থীকে সেখান থেকে সরে গিয়ে নিরাপদ জায়গায় আশ্রয় নিতে হবে।
বার্তায় সব শিক্ষার্থীকে নিরাপদে থেকে পরিস্থিতি মোকাবিলার আহ্বানও জানানো হয়।

যুক্তরাষ্ট্রের ইউনিভার্সিটি অব নেভাডার লাস ভেগাস (ইউএনএলভি) ক্যাম্পাসে গুলির ঘটনায় বন্দুকধারীসহ চার জন নিহত হয়েছেন বলে জানিয়েছে দেশটির পুলিশ প্রশাসন।